b'\n_START_ARTICLE_\nTeri Garr\n_START_SECTION_\nBiografia\n_START_PARAGRAPH_\nEl seu pare, Eddie Garr, nascut com a Edward Leo Gonnoud, era un actor de vodevil, comediant i actor que va tenir el seu moment culminant quan va representar el paper principal en el drama representat a Broadway Tobacco Road. Va canviar el seu cognom abans que nasqu\xc3\xa9s na Teri. La seva mare, Phyllis Lind, nascuda com a Emma Schmotzer, era ballarina, una Rockette, supervisora de vestuari i model. El seu pare era d\'ascend\xc3\xa8ncia irlandesa i els seus avis materns eren immigrants austr\xc3\xadacs.\n_START_SECTION_\nCarrera\n_START_PARAGRAPH_\nEn l\'inici de la seva carrera, es va donar a con\xc3\xa8ixer com a Terri Garr, Terry Garr, Teri Hope, o Terry Carr. El seu debut cinematogr\xc3\xa0fic fou un paper d\'extra a A Swingin\' Affair (1963). Al final del seu \xc3\xbaltim any a la Magnificat High School, va optar a fer un paper per a l\'obra West Side Story, on va coincidir amb una de les persones m\xc3\xa9s importants de l\'inici de la seva carrera, en David Winters, qui va esdevenir amic seu, el seu professor de ball, mentor i que li va aconseguir diversos papers en les seves primeres pel\xc2\xb7l\xc3\xadcules i projectes._NEWLINE_Va comen\xc3\xa7ar com a ballarina de conjunt sense figurar als cr\xc3\xa8dits en pel\xc2\xb7l\xc3\xadcules i programes de televisi\xc3\xb3 per a joves, amb coreografies d\'en Winters, incloent Pajama Party, T.A.M.I. Show, Shinding, Hullabaloo i nou aparicions a pel\xc2\xb7l\xc3\xadcules de l\'Elvis Presley (moltes d\'elles tamb\xc3\xa9 amb coreografia d\'en Winters) entre elles la que va generar m\xc3\xa9s ingressos, Viva Las Vegas). En una entrevista en la que li van preguntar com era que havia aparegut a tantes pel\xc2\xb7l\xc3\xadcules de l\'Elvis, va respondre \xc2\xabUn dels ballarins del West Side Story (en David Winters) va comen\xc3\xa7ar a coreografiar pel\xc2\xb7l\xc3\xadcules i a cada feina que li encomanaven ell em contractava com una de les ballarines\xc2\xbb. Aix\xc3\xad, quan el van contractar per a Viva Las Vegas, aquesta va ser la meva primera pel\xc2\xb7l\xc3\xadcula."_NEWLINE_El primer paper on parlava va ser en una breu aparici\xc3\xb3 fent de damisel\xc2\xb7la en un mal pas a la pel\xc2\xb7l\xc3\xadcula de l\'any 1968 Head, dels Monkees._NEWLINE_El primer important va ser a la pel\xc2\xb7l\xc3\xadcula de Francis Ford Coppola The Conversation, de l\'any 1974. La seva aparici\xc3\xb3 a la com\xc3\xa8dia El jove Frankenstein, dirigida per Mel Brooks, en el paper d\'Inga va significar el seu pas a la fama. Aqu\xc3\xad va enlla\xc3\xa7ar diversos papers en pel\xc2\xb7l\xc3\xadcules amb \xc3\xa8xit, incloent Encontres a la tercera fase (1977) amb en Richard Dreyfuss, Oh, God! (1977) amb en George Burns, The Black Stallion (1979) amb en Mickey Rooney, Mr. Mom (1983) amb en Michael Keaton, After Hours (1985) amb en Griffin Dunne, i Let It Ride (1989), tamb\xc3\xa9 amb en Dreyfuss. Va ser nominada a l\'Oscar pel paper secundari d\'amiga d\'en Dustin Hoffman a Tootsie (1982)._NEWLINE_Tamb\xc3\xa9 apareixia de forma regular a la televisi\xc3\xb3. Va comen\xc3\xa7ar com a ballarina go-go a diversos espectacles de varietats, juntament amb el seu amic Toni Basil. L\'any 1966 va apar\xc3\xa8ixer, sense figurar als cr\xc3\xa8dits, en un episodi de la s\xc3\xa8rie Batman. L\'any 1968 va apar\xc3\xa8ixer tant al The Andy Griffith Show i a Mayberry R.F.D., aix\xc3\xad com a dos episodis de It Takes a Thief. _NEWLINE_L\'any 1968 va fer de secret\xc3\xa0ria Roberta Lincoln a l\'episodi Missi\xc3\xb3: la Terra de la s\xc3\xa8rie original Star Trek. A l\'inici de la d\xc3\xa8cada dels 70, va formar part del repartiment habitual del programa The Sonny and Cher Comedy Hour, ballant i actuant en esquetxos d\'humor. Va tenir un paper recurrent a la s\xc3\xa8rie McCloud, i va sortir a les s\xc3\xa8ries M*A*S*H, The Bob Newhart Show, The Odd Couple, Maude, Barnaby Jones, i Paul Sand in Friends and Lovers. Va presentar tres cops el Saturday Night Live (els anys 1980, 1983 i 1985) i va anar sovint al The Tonight Show Starring Johnny Carson._NEWLINE_Com a convidada habitual del Late Night with David Letterman es va fer famosa per les seves converses fora de gui\xc3\xb3 amb en David Letterman, qui un cop la va picar a dutxar-se a la seva oficina mentre la c\xc3\xa0mera seguia enregistrant. Va fer el paper de Phoebe Abbott, la mare biol\xc3\xb2gica amb qui no havia tingut contacte na Phoebe Buffay, a la s\xc3\xa8rie Friends.\n_START_SECTION_\nVida personal\n_START_PARAGRAPH_\nVa tenir una filla, Molly O\'Neil, el novembre de 1993. Es va casar amb el contractista John O\'Neil el dia que va n\xc3\xa9ixer la seva filla adoptada. Es van divorciar el 1996.\n_START_SECTION_\nMalaltia\n_START_PARAGRAPH_\nL\'octubre del 2002, va fer p\xc3\xbablic que li havien diagnosticar esclerosi m\xc3\xbaltiple. Despr\xc3\xa9s d\'anys d\'incertesa i secretisme al voltant del seu diagn\xc3\xb2stic, va explicar les raons que la van portar a fer-ho p\xc3\xbablic: \xc2\xabExplico la meva hist\xc3\xb2ria per primer cop a fi de poder ajudar altra gent. Puc ajudar-los a saber que no estan sols i explicar-los que hi ha raons per a ser optimistes per qu\xc3\xa9, avui, hi ha tractaments disponibles.\xc2\xbb En entrevistes ha comentat que havia notat els primers s\xc3\xadmptomes durant el rodatge de Tootsie a Nova York._NEWLINE_Despr\xc3\xa9s de revelar la seva malaltia, va esdevenir Ambaixadora Nacional de la National Multiple Sclerosis Society i presidenta nacional de la Society\'s Women Against MS program (WAMS). el novembre del 2005 la van nomenar Ambaixadora de la societat de l\'any. Aquest honor nom\xc3\xa9s havia estat concedit quatre cops des que la societat s\'havia creat._NEWLINE_L\'any 2006 va patir un aneurisma cerebral. Amb ter\xc3\xa0pia va aconseguir recuperar la parla i les habilitats motors que havia perdut i l\'any 2008 va apar\xc3\xa8ixer al Late Show de David Letterman per promocionar Expired, una pel\xc2\xb7l\xc3\xadcula de l\'any 2007 on feia el paper d\'una parella de bessones._NEWLINE_No ha actuat des de l\'any 2007, tot i que va apar\xc3\xa8ixer en p\xc3\xbablic a la 19a Annual Race to Erase MS (esclerosi m\xc3\xbaltiple) l\'any 2012. La revista Closer va informar l\'any 2015 que donava el m\xc3\xa8rit a la bona actitud i al costat que li feia la seva fam\xc3\xadlia per combatre la malaltia.'